贈元暉
作者：吳則禮
朝代：宋

paragraphs: 南宮先生晚爲郎，學語小兒說元章。
屋下架屋安足數，突過鍾王妙如許。
平生韻語何處有，瀾翻舊識論詩口。
不落鈐鎚或自憎，舉似癡兒真敝帚。
誰當料理晉馬曹，詎復酬答視愈高。
憑君快寫拄板相，政應頰上加三毛。
阿暉詎獨愛奇字，徑割全牛烹大胾。
筆墨須論顧陸間，豈止遠過楊契丹。
痿癯我作老摩詰，惟子堪任來問疾。
是事且置默然坐，舌端種種一時墮。